ବିରୁଟ୍ : ମଙ୍ଗଳବାର ବିରୁଟ୍ ବନ୍ଦରରେ ଘଟିଥିବା ବିଶାଳ ବିସ୍ଫୋରଣ ଏବେ ସାରା ବିଶ୍ବରେ ଚର୍ଚ୍ଚାର ବିଷୟ ପାଲଟି ଯାଇଛି। ବିସ୍ଫୋରଣ ସମୟର ଅନେକ ଭିଡିଓ ସୋସିଆଲ ମିଡିଆରେ ଘୁରି ବୁଲୁଥିବା ବେଳେ ଭିଡିଓରେ ବିସ୍ଫୋରଣ କେତେ ଭୟାବହ ଥିଲା, ତାହାର ଆକଳନ କରାଯାଇ ପାରୁଛି। ଏହି ଦୁର୍ଘଟଣାରେ ପ୍ରାୟ ୧୦୦ଜଣ ପ୍ରାଣ ହରାଇଥିବା ବେଳେ ୪,୦୦୦ରୁ ଅଧିକ ଲୋକ ଆହତ ହୋଇଥିବାର ଖବର ରହିଛି। ତେବେ ଦୁର୍ଘଟଣା ସମୟର ଆଉ ଏକ ଭିଡିଓ ଏବେ ସୋସିଆଲ ମିଡିଆରେ ଖୁବ୍ ଭାଇରାଲ ହେଉଥିବା ଦେଖାଯାଇଛି, ଯେଉଁଥିରେ ଜଣେ ଗୃହ ସହାୟିକା ନିଜ ଜୀବନକୁ ବାଜି ଲଗାଇ ଏକ ଶିଶୁର ଜୀବନ ବଞ୍ଚାଉଥିବା ଦେଖାଯାଇଛି।
ସିସିଟିଭି ଫୁଟେଜରେ ଗୃହ ସହାୟିକା ଏକ ଭ୍ୟାକ୍ୟୁମ କ୍ଲିନର୍ ଦ୍ବାରା ଘର ସଫା କରୁଥିବା ବେଳେ ହଠାତ୍ ଜୋରରେ ଶବ୍ଧ ହେଉଛି। ଏହା ପରେ ଘର ଭିତରକୁ ଜୋରରେ ଏକ ପବନ ଝଟକା ଆସିବା ଦେଖି ଗୃହ ସହାୟିକାଜଣଙ୍କ ଶିଶକୁ ଜାବୁଡି ଧରି ଘର ଭିତରକୁ ଚାଲି ଯାଉଛନ୍ତି। ଏ ମଧ୍ୟରେ ବିସ୍ଫୋରଣର ପ୍ରଭାବରେ ଘରର କାଚ ଭାଙ୍ଗି ଯାଉଥିବା ଭିଡିଓରେ ଦେଖାଯାଉଛି। ଘରର ସଦସ୍ୟ ନ ହୋଇ ମଧ୍ୟ ଗୃହ ସହାୟିକାଙ୍କ ଏଭଳି କାମ କରିବାର ଦୃଶ୍ୟ ତାଙ୍କୁ ପ୍ରଶଂସାର ପାତ୍ର ବନାଇଛି।
